10+1 tipp lakásvásárláshoz, hogy ne utólag verd a fejed a falba! - Lakásfókusz
1 éve Így alkudj ingatlanra a mostani háborús helyzetben 1 éve Lerobbant családi házban él? Újítsa fel állami... HTML
Átlagosan 7,8 évnyi teljes bérét kell egy magyar embernek félre tennie ahhoz, hogy megvásárolhasson egy átlagosnak számító 55 négyzetméteres lakást. Ehhez képest sokan meggondolatlanul vásárolnak, inkább a szívükre, mintsem az eszükre hallgatva. Azután persze verik a fejüket a falba. De mi most megmondjuk előre!
1. Ne légy türelmetlen! A türelmetlenség és az időkényszer az egyik legrosszabb, amit tehetsz! Fogadd el, hogy a lakásvásárlás idő- és munkaigényes dolog, feltéve, hogy nem szerencsejátéknak fogod fel az egészet. De miért is kockáztatnál feleslegesen, hiszen egy átlagos magyar lakásvásárló csaknem 8 évnyi átlagfizetéséről dönt, amikor ingatlant vesz. Ha ismerős környéken keresel, az persze megkönnyíti a dolgot, mert legalább van összehasonlítási alapod. A türelmetlen, lakásnézésbe belefáradt vevő azonban általában könnyebben bepalizható, az ingatlanosok maguk is jól ismerik ezt a típust. Ő az, aki minden vásárlás nélkül végződő lakásnézést kudarcként él meg. Annyit tetetsz az ügy érdekében, hogy mielőtt megnézel egy ingatlant, alaposan kikérdezed az eladót vagy az ingatlanost.
2. Ne dönts meggondolatlanul!Ezt a tanácsot nagyon nehéz megfogadni mostanság, és minél inkább felpörög a piac, annál nehezebb dolga lesz a vevőknek. Mert a dörzsölt eladók – és persze ingatlanosok – jól ismert marketingfogása az, hogy minden esetben elmondják, több komoly vevőjelöltjük is van már, akik ha nem sietsz, elhappolják előled az üzletet. A rossz hír az, hogy ez sokszor igaz, ám ez nem lehet ok a meggondolatlanságra, hogy információk nélkül vegyél meg valamit. (Persze, ha szerencsejátéknak fogod fel a dolgot, akkor hajrá!) Még trükkösebb, amikor a szóbeli megállapodást követően érkezik a telefonhívás, miszerint egy másik vevőjelölt felüllicitálta az ajánlatodat, így ha kell az ingatlan, neked is emelned kell a tétet. Persze, ilyenkor elhangzik, hogy mivel veled állapodtak meg először, azonos árajánlat mellett is tiéd a lakás. Hogy mit tegyél ilyenkor? Ha tetszik az ingatlan és minden szükséges információt beszereztél már róla, akkor mérlegeld, hogy vállalod-e a plusz kiadást. Kár azon agyalnod, hogy marketing trükkről van-e szó, mert a jelenlegi piaci helyzetben valóban előfordulhat, hogy a vevők versenyeznek egy-egy jó ár/érték arányú ingatlanért!
A legolcsóbb lakáshiteleket itt találod.
3. Ne szeress bele egyetlen paraméterbe!
Tipikus emberi reakció, hogy hajlamosak vagyunk beleszeretni egy-egy részletbe vagy tulajdonságba, és emiatt a többi fontos szempontról azonnal megfeledkezünk. A szerelem tárgya sok minden lehet: különleges toronyszoba, borospince, fantasztikus kilátás az egyik ablakból, de olyan is van, hogy valaki a hatalmas jakuzzival felszerelt fürdőszobától alél el. Ingatlant azonban nem szabad egyetlen szempont alapján választani, mert ha így teszünk, akkor később még sok lemondásban lesz részünk. Hogy elkerüljük a „beleszerelmesedést”, érdemes előre listát készíteni a legfontosabb keresési szempontokról, így azonnal látjuk, hogy egy ingatlan mennyiben felel meg az igényeinknek.
4. Nappal is nézd meg az ingatlant!
Evidensnek tűnik, ám egyáltalán nem az. Ugyanis a vevők és az eladók többsége munka után ér rá, a tél közeledtével pedig egyre hamarabb sötétedik. Ezért a vevőjelöltek kénytelenek sokszor sötétben, lámpafénynél megnézni ingatlanokat, ami első alkalommal elegendő is lehet, de ha tetszik valami, azt mindenképp érdemes a későbbiekben nappali fénynél is szemügyre venni. Egyrészt a fények miatt, de az esetleges hibák is jobban látszanak ilyenkor, mint ahogy napközben az ingatlan zajosságát is ellenőrizhetjük.
5. Óvatosan, ha ismeretlen környéken vásárolsz! A tapasztalat az, hogy a vevők többsége ragaszkodik egy-egy városrészhez vagy kerülethez, mert korábban már éltek itt, esetleg mert jókat hallottak róla. Ismeretlen településen vagy városrészben azonban óvatosan kell vásárolni, és érdemes előre feltérképezni azokat a szolgáltatásokat, amelyekre a mindennapjainkban szükségünk lehet majd. Ha családot szeretnénk, vajon van-e elérhető közelségben óvoda, bölcsőde és iskola, de ha már előre tudjuk, hogy valamilyen speciális intézménybe fogjuk járatni a gyerekeinket, akkor érdemes annak közelében keresgélni, amivel évekig megkönnyíthetjük az életünket. Persze azt is mondhatjuk, hogy ha változik az élethelyzetünk, akkor majd eladjuk a lakást, és vásárolunk újat. Ez is járható út, de érdemes számolni az eladás és a vétel költségeivel, nem beszélve arról, hogy vállaljuk-e az újabb eladási és vételi procedúrát. 6. Nézz be a festék alá! A többség ezt a lépést egyszerűen kihagyja, pedig egy ingatlan árát sokszor épp a láthatatlan, burkolatok és festék alatti részek műszaki állapota befolyásolja. Különösen igaz ez Magyarországon, ahol a lakóingatlanok átlagéletkora meghaladja a 40 évet, és ahol a lakásállomány negyede a világháború előtt épült. Egy társasház kéményeinek, a víz- és gázhálózatának felújítása olyan költséget jelenthet, amit a közös költségen keresztül évtizedekig fizethetnek a lakók, ezért mindenképp tájékozódj ezekről is. Ha a közösség felújítást tervez, és erről már lakóközösségi döntés is született, akkor tudd meg, hogy ez lakásonként milyen pluszköltséget jelent majd. Ezért nem kell feltétlenül elállni az üzlettől, de az alkupozíciódat mindenképp erősíti, ha tudsz róla.
7. Ne higgy el mindent az eladónak! Furcsa, hogy miközben az emberek egyre bizalmatlanabbak, a vevők sokszor bármit elhisznek bemondásra az eladóknak. Kérd el a közműcsekkeket, és nézd meg te magad, hogy mennyi a fűtésszámla és a közös költség. Ha komolyan érdekel a lakás, akkor ne légy rest beszélni a szomszédokkal, hogy mondjanak pár szót a lakóközösségről, és beszélj a közös képviselővel is, hogy ő mondja el, milyen műszaki problémái vannak a társasháznak, illetve milyen felújításokról született már döntés, és ezek mennyibe kerülnek majd. A „hamarosan megépül a metró” és a „sétálóutca lesz az előttünk lévő négysávos útból” típusú bemondásokat is érdemes ellenőriznünk, legalábbis akkor, ha ezek fontos érvek az ingatlan megvásárlása mellett.
8. A tulajdonossal tárgyalj!
Ha már komolyra fordul a tárgyalás, akkor érdemes ellenőrizni, hogy valóban a tulajdonoshoz van-e szerencsénk. A foglaló esetében az ügyvéd ellenőrizni fogja majd a felek személyazonosságát és a tulajdonosi viszonyokat, de érdemes már az alkudozás előtt ellenőriznünk, hogy kivel állunk szemben. És ami nagyon fontos, ne fizess foglalót ügyvédi és szerződés nélkül! Minden évben hallani eseteket, amikor csalók adják ki magukat tulajdonosnak, hogy azután foglalót fizettessenek a gyanútlan vevőjelöltekkel és bérlőkkel.
9. A használt lakásra is van szavatosság! Légy tisztában azzal, hogy a Polgári Törvénykönyv szerint a használt lakásokra is van szavatosság. Eszerint, ha az épületnek olyan hibája van, ami meghaladja a szokásos elhasználódás fokát, akkor az eladó ezért szavatossággal tartozik. Például, ha az eladó elhallgatta, hogy a lakás vizesedik, nagyobb esőzésekkor beázik, vagy nem tudatta, hogy a fűtéshez használt kazán nem működik, akkor ezekért utólag, hat hónapig fizetésre kötelezhető. Ezt egyébként érdemes az eladóval előre tudatni, hiszen ezzel is ösztönözhetjük az őszinteségre.
10. Légy tisztában az anyagi lehetőségeiddel
Evidensnek tűnik ez is, ám mégsem az! Már az ingatlanok nézegetése közben használj internetes hitel kalkulátort, és mérd fel, hogy az általad előteremthető önrésszel milyen hitellelehetőségek közül választhatsz.
Minden lehetőséget vegyél számba, így a szocpolt leváltó Családok Otthonteremtési Kedvezményének (CSOK) is nézz utána. Fontos, hogy ne csak a maximálisan felvehető hitel nagyságát, illetve az induló havi törlesztő nagysága alapján dönts, hanem mérlegeld az esetleges későbbi kamatkockázatokat is, hiszen ezek még megdrágíthatják a havi terheid. Fontos az is, hogy ne költsd el az összes tartalékodat, máskülönben egy váratlan esemény (munkanélküliség, betegség stb.) könnyen felboríthatja a költségvetésed. Ha családos vagy, akkor érdemes megfontolni egy életbiztosítást, hiszen a fő kereső kiesése a többiek számára elviselhetetlen anyagi nehézséget jelenthet. A lényeg az, hogy képes legyél hosszabb távra tervezni, hiszen a jelzáloghitelek jellemzően 10-15 éves elköteleződést jelentenek. 11. Döntsd el, hogy befektetésnek vagy saját lakásnak vásárolsz!
Megint egy evidensnek tűnő pont, ám a fejekben egyáltalán nem feltétlenül tiszta a két személet közötti különbség. Mert sokan, akik lakhatás céljából vásárolnak maguknak ingatlant, úgy számolnak, hogy ez befektetésnek is jó, hiszen az árak mostanában szépen emelkednek. Ez azonban egyáltalán nem biztos, hogy igaz. A kis településeken, illetve a hátrányos helyzetű térségekben az ingatlanok ára a mai napig stagnál vagy csökken, ám ez nem jelenti azt, hogy áll a piac, hiszen élni itt is kell valahol.
Az sem feltétlenül igaz, hogy az aktuális élethelyzetedben éppen egy felkapott, gyorsan dráguló környék vagy ingatlantípus a praktikus. És igenis lehet, sőt érdemes vásárolni az éppen kevésbé felkapott területeken is, de ilyenkor ezt érvényesítsd a vételárban! A befektetők máshogy gondolkodnak, ott hideg fej és nyugodt kéz kell, hiszen a lényeg a minél magasabb hozam. Facebook
1 komment	Címkék: lakásvásárlás tudnivalók lakásvásárláshoz	Ajánlott bejegyzések:
http://lakasfokusz.blog.hu/api/trackback/id/tr197240479
2015.10.21. 03:35:52
Hasznosítható, jó tanácsok!	Válasz erre Mégsem